ભુજ | પર્યાવરણ પ્રત્યેની જાગૃતિ ધાર્મિક ઉત્સવમાં પણ લોકોમાં વધે તે ઉદ્દેશ્યથી ભુજની સોમપુરા ભગીની મંડળની બહેનો દ્વારા ઇકોફ્રેન્ડલી ગણેશ બનાવે છે. માટીને કંડારીને નિર્મિત થતા આ ગજાનનને વોટર કલરથી સુશોભિત કરી જાગૃત નાગરિક કે પંડાલોને વેચવામાં અાવે છે. જેની નફાની રકમ કામનાથ મહાદેવના સેવાર્થે વપરાય છે. હાલમાં આ મંડળની બહેનો દ્વારા ચાર ફૂટ ઉંચા ગણેશજી આઠ દિવસની મહેનત બાદ બનાવ્યા છે. માટીમાંથી આવડી ઉંચી મૂર્તિ બનાવવી અઘરી પડે છે. મંડળના રેખાબેન એમ.સોમપુરા, રેખાબેન કે. સોમપુરા, નીલાબેન વી. સોમપુરા અને કૃતિબેને પર્યાવરણ બચાવવા માટે કંઇક અનોખું કરવાની ભાવના સાથે છેલ્લા દસ વર્ષથી આ માટીના ગણેશજી બનાવે છે. સંસ્થાના બહેનોએ કચ્છના સારા કલાકારોને મૂર્તિ બનાવવા માર્ગદર્શન આપવાની તૈયારી બતાવી છે. દિવ્ય ભાસ્કરની માટીના ગણેશ બનાવી ઘરમાં જ વિસર્જન કરવાની અપીલને સરાહતા મંડળની બહેનોએ કચ્છની અન્ય સંસ્થાઓને પણ આ ચળવળમાં જોડાવા અપીલ કરી હતી.